

PROJEKTS uz 08.09.2025.

vēlamais datums izskatīšanai:

FK: 17.09.2025.

domē: 25.09.2025.

sagatavotājs un ziņotājs: Inga Pērkone

LĒMUMS

Ādažos, Ādažu novadā

2025. gada 25. septembrī **Nr.**«DOKREGNUMURS»

**Par dalību Horizon Europe NEB projektā “Reģeneratīvs sūnu inženiertehniskais risinājums pilsētu apkaimēm: Eiropas demonstrācija un izvērtējums (MossHub)”**

Ādažu novada pašvaldība 2025. gada 12. augustā saņēma Rīgas Tehniskās universitātes pārstāvja e-pasta vēstuli ar uzaicinājumu piedalīties *Horizon Europe NEB* projektā “Reģeneratīvs sūnu inženiertehniskais risinājums pilsētu apkaimēm: Eiropas demonstrācija un izvērtējums” (saīsināti “MossHub” (turpmāk – Projekts)), paredzot sūnu sienu izvietošanu gaisa piesārņojuma mazināšanai pašvaldībās un citu ekosistēmu pakalpojumu sniegšanai.

*Horizon Europe NEB* ietilpst *Horizon Europe* programmā un paredzēts integrētu risinājumu atbalstīšanai dzīvojamo apkaimju ilgtspējīgai, iekļaujošai un estētiskai transformācijai. *Horizon Europe NEB* ir strukturēts trīs tematiskajos virzienos:

1. savienojums starp zaļo transformāciju, sociālo iekļaušanu un vietējo demokrātiju;
2. cirkulāras un reģeneratīvas pieejas būvētajā vidē;
3. inovatīvs finansējums un jaunie biznesa modeļi apkaimju transformācijai.

Projektus var iesniegt starptautiski konsorciji, iesaistot dažādus sektorus – pētniecībā, dizainā, mākslā, sociālās inovācijās, valsts un privātās partnerībās, u.tml. NEB uzsvērti iekļauj tehnisko, sociālo, māksliniecisko un dizaina aspektu integrāciju un obligāti iesaista dažādu valstu iesniedzējus.

Kā liecina zinātnieku pētījumi, daudzās vietās pilsētvidē gaisa piesārņojums pārsniedz Pasaules Veselības organizācijas ieteiktās robežas, turklāt tajās bieži nav pietiekami daudz vietas lielu koku stādīšanai vai infrastruktūras izbūvei šīs problēmas mazināšanai. Problēmas risināšanai var palīdzēt zaļās sienas (dzīvo sienu sistēmas), tomēr tās ir dārgas – nepieciešams daudz ūdens, mēslojuma un regulāras rūpes. Tāpēc pilsētām vajadzīgi vienkārši, viegli pielāgojami un energoefektīvi risinājumi apzaļumošanai, kas iztur klimata pārmaiņas un dod izmērāmus ieguvumus – samazina gaisa piesārņojumu, trokšņus, atdzesē karstas virsmas, veicina dabas daudzveidību un uzlabo lietusūdeņu kvalitāti. Šie ieguvumi jāspēj pierādīt ar datiem un mērījumiem. Pašlaik Eiropas Savienībā vēl nav pieejams sūnu biofiltrs, kas būtu kompakts, lēts uzturēšanā un zinātniski pārbaudīts. Tieši šo trūkumu risina *“MossHub”*, piedāvājot inovatīvu risinājumu pilsētvides uzlabošanai.

Projekta mērķis ir ieviest, testēt un paplašināt uz sūnām balstītu inženiertehnisko risinājumu kā reģeneratīvu risinājumu vides izaicinājumiem pilsētu, piepilsētu un lauku teritorijās. *“MossHub”* apvieno sausumizturīgu sūnu kopas, papildinātas ar bioaugmentāciju (labvēlīgas mikroorganismu kultūras), zema ūdens patēriņa autonomu apūdeņošanu un reāllaika snieguma uzraudzību, lai nodrošinātu daudzfunkcionālus ekosistēmu pakalpojumus vietās, kur koku stādīšanai trūkst telpas (satiksmes koridori, skolu priekšlaukumi, sabiedriskā transporta pieturas).

*“MossHub”* tehnoloģija balstās aprites ekonomikā. Integrējot bioloģiskas izcelsmes un aprites dizaina principus, inženiertehniskais risinājums mazinās gaisa piesārņojumu, palielinās bioloģisko daudzveidību, uzlabos mikroklimatu un veicinās cilvēku veselību un labsajūtu.

Projekta komanda ir izveidojusi laboratorijā pārbaudītu prototipu cieto daļiņu piesaistei, un vienkāršs prototips ir novietots āra vidē. Sūnu sienas plānotas dažādos izmēros: 2,6 x 4,35 m, 2,6 x 6 m, 2,6 x 3 m. Inženiertehniskā konstrukcija tiks demonstrēta trīs variantos:

1. autoceļu vertikālā siena (lokāli mazina gaisa piesārņojumu un troksni, uzlabo mikroklimatu un bioloģisko daudzveidību, kā arī sekmē iedzīvotāju veselību un labbūtību);
2. ventilētā fasāde ēku atjaunošanai (nodrošina trokšņa samazinājumu, uzlabo ēkas siltumtehniskās īpašības, veicina bioloģisko daudzveidību, mazina siltumsalas efektu un uzlabo mikroklimatu, veicinot iedzīvotāju labbūtību);
3. zaļie jumti jaunbūvēm un esošu jumtu atjaunošanai (lietusūdeņu aizture, bioloģiskā daudzveidība, siltumsalas efekta mazināšana un mikroklimata uzlabošana).

Kopējais *Horizon Europe NEB* budžets 2025. gadā ir 118,4 miljoni *euro*. Programma paredz 100 % attiecināmo izmaksu finansēšanu. Projekta kopējās izmaksas ir 8 miljoni *euro*. Pašvaldībām paredzētais finansējums tiks 100 % segts ar programmas finansējumu, t.i., tam nav ietekmes uz pašvaldības budžetu. Finansējums tiks tērēts administratīvām projekta vadības izmaksām.

Plānotais projekta īstenošanas periods – no 2026. gada septembra līdz 2029. gada septembrim.

Projekta pieteikuma iesniegšanas termiņš ir 12.11.2025. Projekta pieteikuma sagatavošanai pašvaldībai Rīgas Tehniskajai universitātei jāiesniedz oficiāla vēstule par dalību projektā.

Projektā iesaistītās valstis un iestādes:

1. Latvija: Rīgas Tehniskā universitāte, Bulduru Biotehnoloģijas centrs, AGS Sistemas (SME), NVO “Baltijas Krasti” un pašvaldības – sūnu kultivēšanas protokols, vides un būvinženierija, vides izglītība;
2. Malta: Maltas Universitāte, Austrumu reģionālā padome un pašvaldība – pilsētvides modelēšana, sabiedrības iesaiste, pašvaldību politikas integrācija;
3. Francija: LPC2E laboratorija, CNRS, Nantas Universitāte, Hubbers (SME), Pollutrack (gaisa kvalitātes sensori) – ekotoksikoloģija, mikrobioloģija, piesārņojuma fizika, industrializācija un komercializācija;
4. Šveice: HES‑SO (Rietumšveices Lietišķo zinātņu universitāte) – bioloģiskā daudzveidība, zaļā infrastruktūra;
5. Zviedrija: KTH Karaliskā Tehnoloģiju institūts, Helsinborgas pašvaldība – LCA, izmaksu‑ieguvumu analīze;
6. Polija: Gdaņskas Universitāte – psiholoģiskie testi un EEG, tirgus gatavība.
7. Spānija: Futuro Perfecto (SME) – komunikācija un izplatīšana.

*“MossHub”* tiks demonstrēts četros pilotprojektos (Zviedrija, Malta, Latvija, Francija) ar trim papildu replikācijas vietām un ar mērogošanas rīkkopu ES līmeņa ieviešanai. Pilotprojektu izvietojumi 4 ES valstīs dažādos apstākļos:

1. pilsētvides Zviedrija: fasāde un barjera;
2. pilsētvides Malta: barjera ar apūdeņošanu; zaļie jumti karstuma mazināšanai;
3. piepilsētas Latvija: barjera un fasāde ar vietējām sūnām;
4. lauku Francija: autoceļu barjera.

Projekta ietvaros Ādažu novadā plānots izvietot 1-2 sūnu sienas.

Dalība Projektā atbilst novada Attīstības programmas (2021.-2027.) vidējā termiņa prioritātēm:

* “VTP5: Resursu efektīva izmantošana un attīstība” rīcības virzieniem “RV5.1: Pašvaldības nekustamo īpašumu attīstība, pašvaldības teritorijas labiekārtošana” (uzdevumiem “U5.1.1: Sekmēt novada publiskās ārtelpas attīstību”, “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot u.tml.)”), “RV5.2: Ādažu novadā esošo resursu ilgtspējīga izmantošana” (uzdevumam “U5.2.1: Uzlabot vides kvalitāti un aizsardzību”);
* “VTP14: Attīstīta sadarbība ar citām pašvaldībām, iestādēm un organizācijām” rīcības virzienam “RV14.1: Sadarbības veicināšana ar citām pašvaldībām, iestādēm un organizācijām”, uzdevumam “U14.1.10: Īstenot sadarbību ar citām iestādēm”.

Pamatojoties uz Pašvaldību likuma 4. panta pirmās daļas 20. un 22. punktu, 78. panta trešo daļu, kā arī Finanšu komitejas 17.09.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības dalību *Horizon Europe NEB* programmas projektā “Reģeneratīvs sūnu inženiertehniskais risinājums pilsētu apkaimēm: Eiropas demonstrācija un izvērtējums” (*MossHub*), nosakot vietas 1-2 sūnu sienu izvietošanai Ādažu novadā, kā arī veicot projekta rezultātu popularizēšanu vietējā sabiedrībā.
2. Pašvaldības domes priekšsēdētājai parakstīt apstiprinājuma vēstuli Rīgas Tehniskajai universitātei par pašvaldības dalību Projektā, kā arī citus ar Projekta īstenošanu saistītos dokumentus.
3. Projekta apstiprināšanas gadījumā Centrālās pārvaldes Attīstības un projektu nodaļai sadarbībā ar pašvaldības aģentūru “Carnikavas komunālserviss” organizēt projekta īstenošanu Ādažu novada pašvaldības administratīvajā teritorijā.
4. Papildināt Attīstības programmas (2021-2027) Rīcības plāna uzdevumu “U5.2.1: Uzlabot vides kvalitāti un aizsardzību” ar jaunu pasākumu “Ā5.2.1.7. Dalība projektā “Reģeneratīvs sūnu inženiertehniskais risinājums pilsētu apkaimēm: Eiropas demonstrācija un izvērtējums (MossHub)”” (atbildīgais – Attīstības un projektu nodaļa, pašvaldības aģentūra “Carnikavas komunālserviss”; izpildes termiņš 2025.-2029.; Finanšu resursi – ES fondu finansējums; Iznākuma rādītāji – Īstenots Horizon Europe NEB programmas projekts “Reģeneratīvs sūnu inženiertehniskais risinājums pilsētu apkaimēm: Eiropas demonstrācija un izvērtējums” (saīsināti – “MossHub”). Projekta mērķis ir ieviest, testēt un paplašināt uz sūnām balstītu inženiertehnisko risinājumu kā reģeneratīvu risinājumu vides izaicinājumiem pilsētu, piepilsētu un lauku teritorijās. Integrējot bioloģiskas izcelsmes, aprites dizaina principus, inženiertehniskais risinājums mazina gaisa piesārņojumu, palielina bioloģisko daudzveidību, uzlabo mikroklimatu un veicina cilvēku veselību un labsajūtu.
5. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus: APN, CKS, IDR, RTU - @

Inga Pērkone, 27336847